*Zelk Zoltán*

**Ákombákom**

Egyszer régen az irkámon,

született egy ákombákom.

Hát egyszer csak látom, látom:

két lábra áll az irkámon,

úgy indul el ákombákom.

Azt hittem, már sosem látom,

oly messze ment ákombákom,

de mikor az erdőt járom,

ül az ágon

ákombákom,

s rajta van a nagykabátom.

Szólok hozzá: „Ákombákom,

Mért vitted el a kabátom?

Eső esik, mindig ázom,

hideg szél fúj, mindig fázom…

Légy olyan jó, ákombákom:

add vissza a nagykabátom!”

S képzeljétek, jövő nyáron

eljött hozzám ákombákom:

s visszaadta nagykabátom.